
Tlačová správa
Vyhlásenie Iniciatívy Inakosť k výsledkom volieb
Gratulujeme strane SaS k volebnému výsledku. Úspech SaS nás teší o to viac, že je to historicky prvá politická strana, ktorá má vo svojom programe registrované partnerstvá dvoch osôb rovnakého pohlavia a dostala sa s veľkou podporou slovenských voličov do parlamentu. 
Tento volebný výsledok potvrdzuje, že slovenská verejnosť sa výrazne posunula vo vnímaní ľudských práv a je pripravená na zákon o registrovaných partnerstvách. Z pravicových politických strán jediná KDH odmieta prijatie tohto zákona, pričom táto strana získala o tretinu menej hlasov ako SaS. 

Vieme, že rokovania o zostavení vládnej koalície nebudú ľahké, ale dúfame, že pán Sulík dodrží bod 96 volebného programu strany SaS a neustúpi z požiadavky prijať v novom volebnom období aj na Slovensku štandardný zákon o registrovaných partnerstvách umožňujúci usporiadanie majetkových vzťahov gejských a lesbických párov.

Mnohí z LGBT menšiny hlasovali za stranu SaS. Nesklamte nás.

.
Iniciatíva Inakosť

V Bratislave 13.6.2010 

